Ninow-vonnis wyd verwelkomNicholas Ninow in die hof. (Foto: Mia Spies/eNuus) Die lewenslange vonnis wat die hooggereghof in Pretoria die veroordeelde kinderverkragter Nicholas Ninow opgelê het, is Donderdag uit verskeie oorde verwelkom. Benewens die vonnis vir die verkragting van die sewejarige dogtertjie verlede jaar, het regter Mokhine Mosope Ninow ook vyf jaar tronkstraf opgelê vir die besit van onwettige middels, asook vyf jaar tronkstraf vir dwarsboming van die gereg. Laasgenoemde vonnis word gelyklopend met die vonnis vir verkragting uitgedien. Die 21-jarige Ninow het skuldig gepleit op die klag dat hy die kind verlede jaar in die badkamer van ŉ restaurant in Pretoria verkrag het. Mense in die openbare galery het hande geklap, gesing en gedans nadat Ninow gevonnis is. Sy familie het egter in trane uitgebars en Ninow is kort ná die uitspraak uit die hof weggeneem. Die Gautengse portefeuljekomitee oor gemeenskapsveiligheid het die vonnis verwelkom. “Die swaar straf moet gesien word as ŉ duidelike aanduiding dat Suid-Afrikaners voorvalle van seksuele misbruik nie langer duld nie, veral nie wanneer dit gepleeg word teen vroue, kinders en bejaardes – die mees weerloses in ons gemeenskap – nie,” het die komitee in ŉ verklaring gesê. Die komitee het die span geloof wat aan die saak gewerk het. “Die komitee doen ŉ beroep op die regbank om soortgelyke en swaarder strawwe op te lê aan diegene wat aan dié soort misdaad skuldig bevind word.” Hy het ook sy simpatie met die slagoffertjie en haar familie betuig. Die DA se nasionale woordvoerder, Refiloe Nt’sekhe, sê die party het deurlopend volgehou dat Ninow die swaarste moontlike straf opgelê moet word. Die DA sê Suid-Afrikaanse vroue en kinders loop deur onder voorvalle van seksuele en geslagsgebaseerde geweld. “Hulle ly dikwels in stilte onder ŉ ongevoelige regering.” Die party sê hy hoop Ninow se vonnis stuur ŉ duidelike boodskap aan diegene wat misdade teen vroue en kinders pleeg. “Hoewel die lewenslange vonnis nie die herinnering van die lyding wat sy moes deurmaak kan wegneem nie, hoop ons dat dit minstens ŉ mate van geregtigheid en afsluiting vir die familie bring,” het Nt’sekhe gesê.